  Майя Бывальцева Россиысь вылӥ дышетсконниосты огазеян дугдытэмын луоз. Федераци Кенешысь тодосъя, дышетонъя но лулчеберетъя комитетлэн кенешоназ со сярысь вераз кунысь дышетонъя министр Ольга Васильева, ивортэ ТАСС. Федерал министрлэн кылъёсызъя, вылӥ дышетсконниосты огазеян уж дугдытэмын, «котькуд учырез эскерытозь». «Али милям «5–100» ӵектос (вылӥ дышетсконниослы дуннеын вожвылъяськыны луонлыксэс будэтон понна кун юрттэт сётонъя программа — ред.). Со университетъёсы трос коньдон понэмын, но юан кылдэ, кыӵе соослэн пайдалыксы. Коньдэт туж шыръяса уже кутӥськыны кулэ», — валэктӥз Ольга Васильева. Удысэтлэн азьвыл кивалтӥсез Дмитрий Ливанов вераз вал, вылӥ дышетсконниосты огазеян Россиын демографи мугъёсъя студентъёслэн кулэсмеменызы герӟаськемын но университетъёс 400 дышетскисьёсын улыны уг быгато шуыса. Гудырикошкон кутсконын Удмуртилэн тӧроез азьвыл министрен пумиськылӥз, отын анай-атайёстэк кылем нылпиослы улон инты пуктон ужпумъёс сяна, инъет луись вылӥ дышетсконниез кылдытон луонлык сярысь но вераськизы. «Ми вылӥ дышетсконниосты ум огазеялэ на, соос али сямен ик ужзэс азьланьтозы. Мон малпасько, огласянь со умой. Соослэн ужанрадзы элькунын кылдэмын ни», — вераз 27-тӥ куарусёнэ Александр Соловьёв. Ужпумез улосвылысь Кун Кенешлэн сессияз эскеризы. Пусъёмы, 2015-тӥ арын Удмуртиысь университетъёс огазеяськон пумысен огкылэ вуыны ӧз быгатэ. УдГУ но ИжГТУ соос бордын инъет луись кык университет кылдытыны ӵектӥзы. Но мукет вузъёс бордазы итӥськыны мылкыд ӧз каре. Эм академия но гурт возёсъя кун академия нимаз удысъя ужамзы вылэ чӧлскизы, угось соос Россиысь тазалыкез утёнъя но гурт возёсъя министерствоослэн бурд улазы ужало. Глазкарысь педагогикая институт озьы ик пумит луиз УдГУ но ИжГТУ борды итӥськыны. Дышетонъя министерство азьвылгес вераз вал инъет луись 150 вылӥ дышетсконниос кылдытонъя чакланъёс сярысь. Сыӵе ужъюртъёс малпамын вал огазеяны вузъёсты, кудъёсыз асьсэлэн лябзы сярысь верасалзы: абитуриентъёсты тырмыт люканы уг быгато. Дышетонъя министерствоысь ӧнерчиослэн соку верамзыя, матысь аръёсы 80 «инъет университетъёс» кылдытэмын луыны быгатозы (кунысь ваньмаз сямен улосвылъёсын — ред.), Россиысь дышетсконниослэн огъя лыдзы 25 процентлы кулэсмоз. Тегъёс: Дышетон УдГУ ИжГТУ Удмуртия АлександрСоловьёв студентъёс вылӥдышетсконниос Дышетонъянонаукаяминистерство  